**Falcon 9 laukaisu 26** oli SpaceX:n Falcon 9 Full Thrust -kantoraketin laukaisu, joka vei ABS 2A ja Eutelsat 117 West B -tietoliikennesatelliitit supersynkroniselle geostationaariselle siirtoradalle. Falcon 9 -raketti laukaistiin onnistuneesti Cape Canaveral Air Force Stationin laukaisukompleksi 40:ltä 15. kesäkuuta 2016 kello 14.29 UTC-aikaa.

Laukaisu
--------

Falcon 9 -raketti nousee SLC-40:ltä.
Falcon 9 -raketin ensimmäinen vaihe saapui laukaisupaikalle muutamia tunteja edellisen Thaicom 8 -satelliitin laukaisun jälkeen 27. toukokuuta 2016. Rakettivaiheen maakoekäyttö SpaceX:n Texasin McGregorissa oli suoritettu laukaisupaikalle saapumista edeltävällä viikolla.

Laukaisua edeltävä ensimmäisen vaiheen moottorien muutamien sekunnin maakoekäyttö suoritettiin onnistuneesti 13. kesäkuuta. Raketin ensimmäinen laukaisuyritys tarkentui 15. kesäkuuta kello 14.29 UTC-aikaa auenneeseen 44-minuuttiseen aikaikkunaan. Raketin polttoainesäiliöiden täyttö käynnistyi suunnitellusti noin 35 minuuttia ennen laukaisua. Falcon 9 Full Thrust -raketin moottorit käynnistettiin kolme sekuntia ennen laukaisua. Raketti nousi Cape Canaveral Air Force Stationin laukaisukompleksi 40:ltä kello 14.29 UTC-aikaa, yhdeksän Merlin 1D -moottorin saavutettua halutun tehon. Ensimmäinen vaihe sammutettiin kaksi minuuttia ja 36 sekuntia lennon alun jälkeen. Toinen rakettivaihe irtautui ensimmäisestä kolme sekuntia myöhemmin, ja sen Merlin 1D Vacuum -moottori käynnistyi kahdeksan sekuntia irtautumisen jälkeen. Satelliittia nousun aikana suojannut nokkakartio irtautui 47 sekuntia toisen vaiheen käynnistämisen jälkeen.

Ensimmäinen rakettivaihe kääntyi ympäri paineistettua typpeä käyttävien pienten ohjausmoottorien avulla ja jatkoi ballistisella radalla kohti noin 680 kilometriä Floridan rannikolta sijaitsevaa ASDS-lauttaa *Of Course I Still Love You*. Rakettivaihe jätti ensimmäisen jarrutuspolton (engl. *boost-back burn*) tekemättä vähäisempien polttoainevarantojensa takia ja jatkoi ballistisella radalla kohti Atlantilla odottavaa laskeutumisalustaa. Ensimmäinen vaihe teki myöhemmin ensimmäisen, kolmea moottoria käyttävän 20-sekuntisen paluupolttonsa (engl. *re-entry burn*). Tätä seurasi varsinainen laskeutumispoltto, joka tehtiin alkuun kolmella moottorilla, joista kaksi sammutettiin hieman ennen laskeutumista. Laskeutumispolton kolmimoottorisen osan aikana yksi moottoreista oli toiminut vajaateholla, minkä seurauksena rakettivaihe teki kovan laskeutumisen lautalle ja tuhoutui.

Toinen vaihe saavutti pysäköintiradan kuuden minuutin ja 35 sekunnin polton jälkeen. Satelliitit ja rakettivaiheen pysäköintiradalta siirtoradalle vienyt 64 sekunnin poltto tapahtui 16 minuuttia ja 32 sekuntia myöhemmin. ABS 2A -satelliitin päälle asennettu Eutelsat 117 West B -satelliitti irtautui ensimmäisenä rakettivaiheesta noin kolme ja puoli minuuttia moottorin sammuttamisen jälkeen. ABS 2A irtautui viittä minuuttia minuuttia myöhemmin. Falcon 9 -raketin toinen vaihe jäi satelliittien irtautumisen jälkeen hyvin elliptiselle kiertoradalle.

Katso myös
----------

* Luettelo Falcon-rakettiperheen laukaisuista

Lähteet
-------

1. ↑  Clark, Stephen: SpaceX successfully fires satellites into orbit, but loses booster on landing *spaceflightnow.com*.  13.6.2016. Spaceflight Now Inc. Viitattu 17.6.2016. (englanniksi)
2. 1 2 3 4  Graham, William: SpaceX conducts Falcon 9 dual satellite launch *nasaspaceflight.com*.  14.6.2016. NASASpaceflight. Viitattu 17.6.2016. (englanniksi)
3. ↑  Bergin, Chris: SpaceX readies another Falcon 9, close in on reuse testing *nasaspaceflight.com*.  12.6.2016. NASASpaceflight. Viitattu 17.6.2016. (englanniksi)
4. ↑  Bergin, Chris: SpaceX line up latest Falcon 9 rockets for upcoming missions *nasaspaceflight.com*.  24.5.2016. NASASpaceflight. Viitattu 17.6.2016. (englanniksi)
5. ↑  Clark, Stephen: SpaceX conducts static fire test for Wednesday’s Falcon 9 flight *spaceflightnow.com*.  13.6.2016. Spaceflight Now Inc. Viitattu 17.6.2016. (englanniksi)
6. 1 2  Pair of Communication Satellites orbited by Falcon 9, First Stage Landing ends in Blaze of Fire *spaceflight101.com*.  15.6.2016. Spaceflight101. Viitattu 17.6.2016. (englanniksi)
7. ↑  Clark, Stephen: Live coverage: Two telecom satellites launched by Falcon 9, booster recovery fails *spaceflightnow.com*.  13.6.2016. Spaceflight Now Inc. Viitattu 17.6.2016. (englanniksi)
8. ↑  Object C *n2yo.com*.  15.6.2016. N2YO.com. Viitattu 17.6.2016. (englanniksi)

Aiheesta muualla
----------------

* Kuvia tai muita tiedostoja aiheesta **Falcon 9 laukaisu 26** Wikimedia Commonsissa